
Παρουσίαση
των Εκδόσεων του Κέντρου Επιστημονικών Ερευνών
για το έτος 2018

στο Σπίτι της Κύπρου

Με επιτυχία πραγματοποιήθηκε, την Πέμπτη 17 Οκτωβρίου 2019, στο Σπίτι της Κύπρου στην Αθήνα, η καθιερωμένη παρουσίαση των Εκδόσεων του Κέντρου Επιστημονικών Ερευνών του Υπουργείου Παιδείας, Πολιτισμού, Αθλητισμού και Νεολαίας της Κυπριακής Δημοκρατίας.

Η εκδήλωση, στο πλαίσιο της οποίας παρουσιάστηκαν οι εκδόσεις του έτους 2018, συνδιοργανώθηκε από το Σπίτι της Κύπρου και το Κέντρο Επιστημονικών Ερευνών σε συνεργασία με το Εθνικό Ίδρυμα Ερευνών (Ε.Ι.Ε.)

Όπως ανέφερε o Αναπληρωτής Διευθυντής του Κέντρου Επιστημονικών Ερευνών δρ Κυπριανός Λούης, χαιρετίζοντας την εκδήλωση η φετινή παρουσίαση είχε ειδικό χαρακτήρα καθώς αποτελεί τη δέκατη βιβλιοπαρουσίαση του Κέντρου, που πραγματοποιείται στο Σπίτι της Κύπρου, ενώ, επιπροσθέτως, το Κέντρο Επιστημονικών Ερευνών, φέτος,  συμπληρώνει 55 χρόνια από την ίδρυσή του. Κάνοντας ιδιαίτερη αναφορά στο σημαντικό εκδοτικό έργο του Κέντρου, επισήμανε ότι από την ίδρυσή του μέχρι σήμερα έχει να παρουσιάσει μια πλειάδα εκδόσεων, που αριθμεί πέραν των διακοσίων, καλύπτοντας ένα ευρύ φάσμα των επιστημών που σχετίζονται με τη μελέτη της ιστορίας και του πολιτισμού της Κύπρου.
Στο πλαίσιο της εκδήλωσης παρουσιάστηκαν οι εκδόσεις: «Chypre au temps de la Révolution grecque», της Anna Pouradier Duteil-Loizidou, από τον Κύριο Ερευνητή του Ινστιτούτου Ιστορικών Ερευνών του Εθνικού Ιδρύματος Ερευνών κ. Γεώργιο Κουτζακιώτη˙ «Les Arméniens en Chypre de Justin II à Hughes Ier de Lusignan (577-1211)», του Gérard Dédéyan, από την Κύρια Ερευνήτρια του Ινστιτούτου Ιστορικών Ερευνών του Εθνικού Ιδρύματος Ερευνών κ. Μαρία Λεοντσίνη˙, «Νίκος Νικολαΐδης ο Κύπριος», του Λευτέρη Παπαλεοντίου, από τη Διευθύντρια Ερευνών του Ινστιτούτου Ιστορικών Ερευνών του Εθνικού Ιδρύματος Ερευνών κ. Ουρανία Πολυκανδριώτη και «Aspetti e momenti della storia di Cipro»,  της Laura Balletto, από την Κύρια Ερευνήτρια του Ινστιτούτου Ιστορικών Ερευνών του Εθνικού Ιδρύματος Ερευνών        κ. Μαρίνα Κουμανούδη.

